钦定古今图书集成/明伦汇编/人事典/第038卷 > 《素问》 > 《上古天真论》
## 钦定古今图书集成/明伦汇编/人事典/第038卷 > 《素问》 > 《上古天真论》

丈夫二八肾气盛，天癸至，精气溢写，阴阳和，故能有
子。

〈注〉《灵枢经》曰：“冲脉、任脉，皆起胞中，上循腹里，为经络之海。其浮而外者，循腹右上行，会于咽喉，别而络唇口。血气盛则充肤热肉，血独盛则淡渗皮肤，生毫毛。”今妇人之生，有馀于气，不足于血，以其数脱血也。冲任之脉，不荣唇口，故须不生焉。是则男子之天癸溢于冲任，充肤热肉，而生髭须；女子之天癸溢于冲任，充肤热肉，为经水下行，而妊子也。男子二八，精气满溢，阴阳和合，写泄其精，故能有子也。

《孔丛子居卫篇》：“子思年十六适宋，宋大夫乐朔与之
言学焉。朔曰：‘《尚书》虞夏数四篇，善也。下此以讫于秦，
费效尧舜之言耳，殊不如也’。子思答曰：‘事变有极，正
自当耳。假令周公、尧舜不更，时异处，其书同矣’。乐朔
曰：‘凡书之作，欲以喻民也，简易为上。而乃故作难知
之辞，不亦繁乎’？子思曰：‘《书》之意，兼复深奥，训诂成义’”，
古人所以为典雅也。曰：“昔鲁委巷，亦有似君之言者。
伋答之曰：‘道为知者传，苟非其人，道不传矣’。今君何
似之甚也？”乐朔不悦而退，曰：“孺子辱吾！”其徒曰：“鲁虽
以宋为旧，然世有仇焉，请攻之。”遂围子思。宋君闻之，
不待驾而救子思。子思既免，曰：“文王困于羑里，作《周
易》；祖君屈于陈蔡，作《春秋》。吾困于宋，可无作乎？”于是
撰《中庸》之书四十九篇。

《后汉书戴凭传》：“凭字次仲，汝南平舆人也。习京氏《易》。
年十六，郡举明经，征试博士，拜郎中。时诏公卿大会，
群臣皆就席，凭独立。光武问其意，凭对曰：‘博士说经，
皆不如臣，而坐居臣上，是以不得就席’。帝即召上殿，
令与诸儒难说，凭多所解释。帝善之，拜为侍中。”
《汝南先贤传》：“周昉字伟公，年十六，任郡小吏。世祖巡
狩汝”南掾史试经，昉尤能诵读，拜为守丞。昉以未冠
请去，师事徐州刺史盖豫。明经，举孝廉，拜郎中。
《后汉书孔融传》：“山阳张俭为中常侍侯览所怨，览为
刊章下州郡，以名捕俭。俭与融兄褒有旧，亡抵于褒，
不遇。时融年十六，俭少之而不告。融见其有窘色，谓
曰：‘兄虽在外，吾独不能为君主邪’？因留舍之。”

《魏志管宁传》：“宁年十六丧父，中表愍其孤贫，咸共赠
赗，悉辞不受，称财以送终。”

《夏侯渊传》注：《世语》曰：“渊第三子称，年十六，渊与之田，
见虎奔，称驱马逐之，禁之不可，一箭而倒。名闻太祖，
太祖把其手喜曰：‘我得汝矣’。”与文帝为布衣之交，每
䜩会气陵，一坐辩士不能屈，世之高名者多从之游。
《独异志》：吕蒙随姊夫邓当击贼，年十六，呵叱而前，当
不能禁止，归言于母曰：“贫贱谁可居？设有功，富贵可”
致。又曰：“不探虎穴，焉得虎子，遂成大名。”

《诚斋杂记》：殷秘书愿夜梦牛皮上有二土，又有赤土
在其上。其子年十六，解曰：“牛皮，革也。二土是圭字，是
鞋字也。赤朱色朱，是珠字也。大人当得珠履乎？”果然。
《梁书。冯道根传》：道根年十六，乡人蔡道斑为湖阳戍
主。道斑攻蛮锡城，反为蛮所困。道根救之，匹马转战，
杀伤甚众，道斑以免，由是知名。

《王暕传》：暕子训，年十六，召见文德殿，应对爽彻。上目
送久之，顾谓朱异曰：“可谓相门有相矣。”

《陈书岑之敬传》，“之敬年十六，策《春秋左氏制旨》《孝经》
义，擢为高第。御史奏曰：‘皇朝多士，例止明经，若颜、闵之流，乃应高第’。梁武帝省其策曰：‘何妨我复有颜、闵
邪’！因召入面试，令之敬升讲座，敕中书舍人朱异执
《孝经》，唱士孝章，武帝亲自论难，之敬剖释纵横，应对
如响，左右莫不嗟服。乃除童子奉车郎，赏赐优厚。”
《周书齐炀王宪传》：“宪，太祖第五子也。武成初，除益州
总管益宁巴卢等二十四州诸军事、益州刺史，进封
齐国公，邑万户。初，平蜀之后，太祖以其形胜之地，不
欲使宿将居之。诸子之中，欲有推择，遍问高祖已下，
谁能行此，并未及对，而宪先请太祖曰：‘刺史当抚众
治民，非尔所及。以年授者，当归尔兄’。宪”曰：“才用有殊，
不关大小，试而无效，甘受面欺。”太祖大悦，以宪年尚
幼，未之遣也。世宗追遵先旨，故有此授。宪时年十六，
善于抚绥，留心政术，辞讼辐凑，听受不疲。蜀人怀之，
共立碑颂德。

《隋书李德林传》：德林年十六，遭父艰，自驾灵舆反葬
故里，时正严冬，单衰跣足，州里人物由是敬慕之。博
陵豪族有崔谌者，仆射之兄，因休假还乡，车服甚盛，
将从其宅诣德林赴吊，相去十馀里，从者数十骑，稍
稍减留，比至德林门，才馀五骑，云“不得令李生怪人
熏灼。”

《唐书田布传》：“王承元者，承宗弟也，有沈谋。年十六，劝
承宗亟引兵共讨李师道。承宗少之不用，然军中往
往指目之。”

《张志和传》：“志和始名龟龄。十六擢明经，以策干肃宗，
特见赏重，命待诏翰林，授左金吾卫录事参军，因赐
名。”

《五代史李周传》：“周字通理，邢州内丘人，唐昭义军节
度使抱真之后也。父矩，遭世乱不仕，尝谓周曰：‘邯郸
用武之地，今世道未平，汝当从军旅以兴吾门’。周年
十六，为内丘捕贼将，以勇闻。是时梁、晋兵争山东，群
盗充斥道路，行者必以兵卫。内丘人卢岳将徙家太
原，舍逆旅，傍徨不敢进。周意怜之，为送至西山。有盗”
从林中射岳，中其马。周大呼曰：“吾在此，孰敢尔邪！”盗
闻其声，曰：“此李周也。”因各溃去。

《王凝传》：“凝为高阳关行营钤辖。咸平初，契丹南侵，凝
率所部兵设伏于瀛州西，出其不意，腹背奋击，挺身
陷敌。凝子昭远年十六从行，即单骑疾呼突入阵中，
掖凝出，左右披靡不敢动。”

《卢革传》：革字仲辛，湖州德清人。少举童子，知杭州马
亮见所为诗，嗟异之。秋贡士，密戒主司勿遗革。革闻，
语人曰：“以私得荐，吾耻之。”去弗就。后二年，遂首选，至
登第，年才十六。

贤奕邹立斋公智，年十六发解蜀省。迎宴日，闾巷睹
者，藉藉叹羡。公马上占绝句云：“龙泉山下一书生，偶
占三巴第一名。世上许多难了事，市儿何用喜相惊。”
《明外史王鏊传》：“鏊年十六，随父读书国子监，诸生争
传诵其文。侍郎叶盛、提学御史陈选奇之，称为天下
士。”

《周孟中传》：“孟中年十六，侍父询分教嵊县，问学于乡
先生王钝，慨然有求道志。”

《汉书枚乘传》：乘子皋年十七，上书梁共王，得召为郎。
《后汉书王畅传》：畅拜南阳太守，郡中豪族多以奢靡
相尚，畅常布衣皮褥，车马羸败，以矫其敝。同郡刘表
时年十七，从畅受学，进谏曰：“夫奢不僭上，俭不逼下，
循道行礼，贵处可否之间。蘧伯玉耻独为君子，府君
不希孔圣之明训，而慕夷、齐之末操，无乃皎然自贵”
于世乎。

《襄阳耆旧传》：“后汉杨虑字威方，襄阳人。少有德行，为
沔南冠冕，州郡礼重，诸公辟命，皆不能屈。年十七而
天，门徒数百人，宗其德范，号为德行杨君。”许洗是虑
同里人，少师虑，为魏武从事中郎，事刘备。昔在刘表
坐论陈元德者，其人也。虑弟仪。

《魏志王基传》：“基以孝称，年十七，郡召为吏，非其好也，
遂去，入琅琊界游学。”

《吴志孙坚传》：“坚字文台，吴郡富春人，盖孙武之后也。
少为县吏，年十七，与父共载船至钱塘，会海贼胡玉
等从匏里上掠取贾人财物，方于岸上分之行旅，皆
住船不敢进。坚谓父曰：‘此贼可击，请讨之’。父曰：‘非尔
所图也。坚行操刀上岸，以手东西指麾，若分部人兵，
以罗遮贼状。贼望见，以为官兵捕之，即委财物散走’。”
坚追斩得一级以还。父大惊，由是显闻。

《会稽先贤传》：淳于长通年十七，说宓氏《易经》，贯洞内
事，万言，兼《春秋》，乡党称曰“圣童。”

《后赵录》：石虎，晋永兴中与勒相失。嘉平元年，刘琨送
勒母王及虎于葛陂，时年十七，性残忍，好驰猎，諠游
无纪度，尤善弹，数弹人，军中每患之。勒白王曰：“此儿凶暴，无使军人杀之，声名可惜，宜自除也。”王曰：“快牛
犊子小时多能破车，为复小忍而怯之。”

《梁书元帝本纪》：帝既长好学，博综群书，下笔成章，出
言为论，才辩敏速，冠绝一时。高祖尝问曰：“孙策昔在
江东，于时年几？”答曰：“‘十七’。高祖曰：‘正是汝年’。”

《吉翂传》：“翂年十七，应辟为本州主簿，出监万年县，摄
官期月，风化大行。”

《诚斋杂记》：梁太尉从事中郎江从简，年十七，有才思，
为采荷调以刺何敬容。敬容览之，不觉嗟赏，爱其巧
丽。敬容时为宰相，其词曰：“欲持荷作柱，荷弱不胜梁；
欲持荷作镜，荷暗本无光。”

《后魏书常山王遵传》：“遵子素，素子可悉陵，年十七，从
世祖猎，遇一猛虎，陵遂空手搏之以献。世祖曰：‘汝才
力绝人，当为国立事，勿如此也’。即拜内行阿千。”
《夏侯道迁传》：“道迁，谯国人。少有志操。年十七，父母为
结婚韦氏，道迁云：‘欲怀四方之志，不愿取妇。家人咸
谓戏言。及至婚日，求觅，不知所在。于后访问，乃云逃
入益州，仕萧鸾，以军勋稍迁至前军将军、辅国将军。
随裴叔业至寿春，为南谯太守。两家虽为婚好，而亲
情不协，遂单骑归国’。”

《周书贺若敦传》：“敦父统为东魏颍州长史。大统二年，
执刺史田迅以州降。统之谋执迅也，虑事不果，又以
累弱既多，难以自拔，沈吟者久之。敦时年十七，乃进
策曰：大人往事葛荣，已为将帅。后入尔朱，礼遇犹重。
韩陵之役，屈节高欢，既非故人，又无功效。今日委任
无异于前者，正以天下未定，方藉英雄之力，一旦清
平，岂有相容之理。以敦愚计，恐将来有危亡之忧。愿
思全身远害，不得有所顾念也。”统乃流涕从之，遂定
谋归太祖。

《唐书元结传》：“结少不羁，十七乃折节向学，事元德秀。
天宝十二载举进士，礼部侍郎阳浚见其文曰：‘一第
慁子耳，有司得子是赖’。”果擢上第，复举制科。

《大唐新语》：张楚金年十七，与兄越石同以茂才应举。
所司以兄弟不可两收，将罢越石。楚金辞曰：“以顺则
越石长，以才则楚金不如，请某退。”时李绩为州牧，叹
曰：“贡才本求才行，相推如此，可双举也。”令两人同赴
上京，俱擢第，迁刑部尚书。

《全唐诗话》：王维年十七时，《九日忆山东弟兄》云：“独在
异乡为异客，每逢佳节倍思亲。遥知兄弟登高处，遍
插茱萸少一人。”

《渑水燕谈录》：夏文庄公竦，初侍其父监通州狼山盐
场，《渡口》诗曰：“渡口人稀黯翠烟，登临尤喜夕阳天。残
云右倚维杨树，远水难回建业船。山引乱猿啼古寺，
电驰甘雨过闲田。季鹰死后无归客，江上鲈鱼不直
钱。”时年十七。后之题诗，无出其右。

《宋史晁补之传》：“补之聪明强记，才解事即善属文，王
安国一见奇之。十七岁从父官杭州，萃钱塘山川风
物之丽，著七述以谒州通判苏轼。轼先欲有所赋，读
之叹曰：‘吾可以阁笔矣’！”

《张耒传》：“耒字文潜，楚州淮阴人。幼颖异，十三岁能为
文，十七时作《函关赋》，已传人口。”

《金史纥石烈良弼传》：“天会中，选诸路女直字学生送
京师。良弼与纳合椿年皆童丱，俱在选中。是时希尹
为丞相，以事如外郡，良弼遇之途中，望见之，叹曰：‘吾
辈学丞相文字，千里来京师，固当一见’。乃入传舍求
见，拜于堂下。希尹问曰：‘此何儿也’？良弼自赞曰：‘有司
所荐学丞相文字者也’。希尹大喜，问所学，良弼应对”
无惧色。希尹曰：“此子他日必为国之令器。”留之数日。
年十七，补尚书省令史，簿书过目辄得其隐奥，虽大
文牒，口占立成，词理皆到。时学希尹之业者称为第
一。

《明外史龚诩传》：“诩，昆山人。建文四年，年十七，为金川
门守，卒。燕王兵至，谷王橞与李景隆等开门迎降，诩
恸哭去之，归昆山，隐居教授，杜门不出。”

《新序杂事篇》：齐有闾丘卭，年十八，道遮宣王曰：“家贫
亲老，愿得小仕。”宣王曰：“子年尚稚，未可也。”闾丘卭对
曰：“不然。昔有颛顼，行年十二而治天下，秦项橐七岁
为圣人师。由此观之，卭不肖耳，年不稚矣。”宣王曰：“未
有咫角骖驹而能服重致远者也。由此观之，夫士亦
华发堕颠，而后可用耳。”闾丘卭曰：“不然。夫尺有所短，
寸有所长。骅骝绿骥，天下之俊马也，使之与狸鼬试
于釜灶之间，其疾未必能过狸鼬也。黄鹄白鹤，一举千里，使之与燕服翼试之堂庑之下，庐室之间，其便
未必能过《燕服翼》也。辟闾巨阙，天下之利器也，击石
不阙，刺石不锉，使之与管槁决目出眯，其便未必能
过管槁也。由是观之，华发堕颠，与卭何以异哉？”宣王
曰：“‘善。子有善言，何见寡人之晚也’？卭对曰：‘夫鸡豚讙
嗷，即夺钟鼓之音；云霞充咽，则夺日月之明。谗人在
侧，是以见晚也。《诗》曰：‘听言则对，谮言则退’。庸得进乎’？”
宣王拊轼曰：“寡人有过，遂载与之俱归而用焉。故孔
子曰：‘后生可畏，安知来者之不如今’？”此之谓也。
《汉书贾谊传》：“谊，雒阳人也。”年十八以能诵《诗》《书》属文
称于郡中河南守吴公闻其秀才召置门下甚幸爱。
文帝初立，闻河南守吴公治平为天下第一，故与李
斯同邑而尝学事焉征以为廷尉。廷尉乃言“谊年少
颇通诸家之书。”文帝召以为博士是时谊年二十馀
最为少。

《终军传》：“军少好学，以辩博能属文闻于郡中，年十八
选为博士弟子，至府受遣，太守闻其有异材，召见军，
甚奇之，与交结，军揖太守而去，至长安，上书言事，武
帝异其文，拜军为谒者给事中。”

《陈万年传》：“万年子咸，年十八，以万年任为郎。有异材，
抗直数言事，刺讥近官，书数十上，迁为左曹。”

《冯野王传》：“野王字君卿，受业博士，通《诗》。少以父任为
太子中庶子。年十八，上书愿试守长安令。宣帝奇其
志，问丞相魏相，相以为不可许。后以功次补当阳长。”
《后汉书范冉传》：“冉，陈留外黄人也。少为县小吏。年十
八，奉檄迎督邮。冉耻之，乃遁去，到南阳，受业于樊英。
又游三辅，就马融通经，历年乃还。后为莱芜长。”
《襄阳耆旧传》：“庞统，字士元，少未有识者，惟德公重之。
年十八，使诣司马德操。德操与语，自昼达夜，乃叹息
曰：‘德公诚知人，此实盛德也，必南州士之冠冕’。由是
显名。”

《魏志臧霸传》：“霸字宣高，泰山华人也。父戒，为县狱掾，
据法不听太守欲所私杀。太守大怒，令收戒诣府。时
送者百馀人，霸年十八，将客数十人，径于费西山中
要夺之，送者莫敢动，因与父俱亡命东海，由是以勇
闻。黄巾起，霸从陶谦击破之，拜骑都尉。”

《满宠传》：“宠字伯宁，山阳昌邑人也。年十八为郡督邮，
时郡内李朔等各拥部曲，害于平民，太守使宠纠焉，
朔等请罪，不复钞略。”

《王肃传》：“肃字子雍。年十八，从宋忠读《太元》，而更为之
解。”

《王粲传》：“景初中，下邳桓威出自孤微，年十八而著《浑
舆经》，依道以见意。”

《和洽传》注：“许劭字子将。”《汝南先贤传》曰：“召陵谢子征
高才远识，见劭年十八时，乃叹息曰：‘此则希世出众
之伟人也’。”

《晋书桓温传》：“温，宣城太守彝之子也。彝为韩晃所害，
泾令江播豫焉。温时年十五，枕戈泣血，志在复仇。至
年十八，会播已终，子彪兄弟三人居丧，置刃杖中，以
为温备。温诡称吊宾，得进刃彪于庐中，并追二弟杀
之，时人称焉。”

《王谈传》：“谈年十岁，父为邻人窦度所杀，谈阴有复仇
志，而惧为度所疑，寸刃不畜，日夜伺度未得。至年十
八，乃密市利锸，阳若耕鉏者。度常乘船出入，经一桥
下，谈伺度行还，伏草中，度既过，谈于桥上以锸斩之，
应手而死。既而归罪有司，太守孔岩义其孝勇，列上
宥之。”

《霍原传》：原年十八，观太学行礼，因留习之，贵游子弟
闻而重之，欲与相见，以其名微，不欲昼往，乃夜共造
焉。父友同郡刘岱将举之未果而病笃。临终敕其子
沈曰：“霍原慕道清虚，方成奇器，汝后必荐之。”

《南齐书褚伯玉传》：伯玉少有隐操，寡嗜欲。年十八，父
为之婚，妇入前门，伯玉从后门出，遂往剡，居瀑布山。
《梁书伏挺传》：挺有才思，好属文，齐末，州举秀才，对策
为当时第一。高祖义师至，挺迎谒于新林，高祖见之
甚悦，谓曰：“颜子”，引为征东行参军，时年十八。

《张缅传》：“缅字元长，车骑将军弘策子也。年数岁，外祖
中山刘仲德异之，尝曰：‘此儿非常器，为张氏宝也。齐
永元末，义师起，弘策从高祖入伐，留缅襄阳。年始十
岁，每闻军有胜负，忧喜形于颜色。天监元年，弘策任
卫尉卿，为妖贼所害。缅痛父之酷，丧过于礼，高祖遣
戒喻之。服阕，袭洮阳县侯，召补国子生，起家秘书郎’”，
出为淮南太守，时年十八。高祖疑其年少，未闲吏事，
乃遣主书封取郡曹文案，见其断决允惬，甚称赏之。
《陈书·岑之敬传》：之敬年十六，梁武帝召试，除童子奉
车郎，赏赐优厚。十八，预重云殿法会，时武帝亲行香，
熟视之敬曰：“未几见兮，突而弁兮。”即日除太学限内
博士。

《陆琛传》：“世祖为会稽太守。琛年十八，上善政颂，甚有
词采，由此知名。”

《魏书。胡叟传》：“叟赋韦杜二族，一宿而成，时年十有八矣。其述前载无违旧美，叙中世有协时事，而末及鄙
黩。人皆奇其才，畏其笔，世犹传诵之，以为笑狎。”
《隋书李文博传》：“文博在内校书，虞世基子亦在其内，
盛饰容服，而未有所却，文博因从容问之年纪，答云
十八。文博乃谓之曰：‘昔贾谊当此之年，议论何事，君
今徒事仪容故何为’”者。

《长孙晟传》：晟性通敏，略涉书记，善弹工射，趫捷过人。
时周室尚武，贵游子弟咸以相矜，每共驰射，时辈皆
出其下。年十八，为司卫上士。初未知名，人弗之识也，
唯高祖一见，深嗟异焉，乃携其手而谓人曰：“长孙郎
武艺逸群，适与其言，又多奇略，后之名将，非此子耶？”
《杨尚希传》：尚希龆龀而孤，年十一，辞母请，受业长安，
“涿郡卢辩见而异之，令入太学，专精不倦，同辈皆共
推伏。周太祖尝亲临释奠，尚希时年十八，令讲《孝经》，
词旨可观。太祖奇之，赐姓普六茹氏，擢为国子博士。”
《唐书褚亮传》：“亮字希明，幼聪敏，好学，善属文，博览无
所不至，经目必记于心。喜游名贤，尤善谈论。年十八，
诣陈仆射徐陵，与商确文章，深异之。”陈后主闻而召
见，使赋诗，江总及诸词人在坐，莫不推善。

《房元龄传》：“元龄年十八举进士，授羽骑尉校雠秘书
省吏部侍郎。高孝基名知人，谓裴矩曰：‘仆观人多矣，
未有如此郎者，当为国器，但恨不见其耸壑昂霄云’。”
《御史台记》：唐辛郁，管城人也，旧名太公，弱冠遭太宗
于行所，问何人？曰：“‘辛太公’。太宗曰：‘何如旧太公’？郁曰：
‘旧太公八十始遇文王。今臣适年十八，已遇陛下，过
之远矣’。”太宗悦，命值中书。

《唐书陈子昂传》：子昂十八未知书，以富家子，尚气决，
弋博自如。他日入乡校，感悟，即痛修敕文明，举进士。
《李晟传》：晟年十八，往事河西王忠嗣，从击吐蕃，悍酋
乘城，杀伤士甚众，忠嗣怒，募射者，晟挟一矢殪之，三
军讙奋，忠嗣抚其背曰：“万人敌也。”

《宋史王岩叟传》：“岩叟字彦霖，大名清平人。幼时语未
正，已知文字。仁宗患词赋，致经术不明，初置明经科。
岩叟十八乡举，省试、廷对皆第一。”

《王钦若传》：“太宗伐太原时，钦若才十八，作《平晋赋论》
献行在。”

《张岊传》：“岊字子云，以赀为牙将，有胆略，善骑射。天圣
中，西夏观察使阿遇有子来归，阿遇寇麟州，虏边户，
约还子，然后归所虏麟州，还其子。而阿遇辄背约。安
抚使遣岊诘问，岊径造帐中，以逆顺谕阿遇。阿遇语
屈，留岊共食。阿遇抽佩刀贯大脔啖岊，岊引吻就刀，
食肉无所惮。阿遇复弦弓张镞指岊腹而彀岊食不”
辍，神色自若。阿遇抚岊背曰：“真男子也。”翌日，又与岊
纵猎，双兔起马前，岊发两矢，连毙二兔。阿遇惊服，遗
岊马、橐驼悉归所虏。州将补为来远砦主，手杀伪首
领，夺其甲马，时年十八，名动一军。

《程颐传》：“颐字正叔，年十八，上书阙下，欲天子黜世俗
之论，以王道为心。”

《慎知礼传》：“知礼，衢州信安人。父温其，有词学，仕钱俶，
终元帅府判官。知礼幼好学，年十八，献书于俶，署校
书郎。未几，命为掌书记。”

《挥麈前录》：“李昌武宗谔之子昭遘，十八岁锁厅及第。
昭遘子杲卿，杲卿子士廉，皆不逾是岁登甲科，凡三
世俱曾为探花郎，亦衣冠之盛事也。”

《明外史陈茂烈传》：“茂烈励志读书，每至夜分，祖母悯
其弱，屡止之，乃帷灯默诵不辍。年十八，慨然叹曰：‘善
学圣人者，莫如颜、曾。颜之克己，曾之日省，非切务欤？
作《省克录》自考’。”

《左传》：襄公三十一年：“夏六月，公薨，立敬归之娣、齐归
之子公子禂。”〈注禂昭公名〉穆叔不欲，曰：“是人也，居丧而不
哀，在戚而有嘉容，是谓不度。不度之人，鲜不为患。若
果立之，必为季氏忧。”武子不听，卒立之。比及葬，三易
衰，衰衽如故衰。于是昭公十九年矣，犹有童心，君子
是以知其不能终也。

《后汉书任延传》：“更始元年，以延为大司马属，拜会稽
都尉。时年十九，迎官惊其壮。”

《王允传》：允同郡郭林宗尝见允而奇之曰：“王生一日
千里，王佐才也。”遂与定交。年十九为郡吏，时小黄门
晋阳赵津贪横放恣，为一县巨患，允讨捕杀之。
《吴志刘繇传》：繇年十九，从父韪为贼所劫质繇篡取
以归，由是显名。

《陈武传》：“武子修有武风，年十九，权召见奖励，拜别部
司马，授兵五百人。时诸将新兵多有逃叛，而修抚循
得意，不失一人。权奇之。”

《宋史寇准传》：准少英迈，通《春秋》三传。年十九，举进士太宗取人，多临轩顾问，年少者往往罢去。或教准增
年，答曰：“准方进取，可欺君邪？”后中第，授大理评事。
《渑水燕谈录》：初，寇莱公十九擢进士第，有善相者曰：
“君相甚贵，但及第太早，恐不善终。若功成早退，庶免
深祸。盖君骨类卢多逊耳。”后果如其言。

《谈圃》王德用，号黑王相公。年十九，从父讨西贼，威名
大震。西人儿啼，即呼“黑大王来”以惧之。

《礼记》：